b'\n_START_ARTICLE_\nMarjatta Stenius-Kaukonen\n_START_PARAGRAPH_\nMinna Marjatta Stenius-Kaukonen (s. 19. hein\xc3\xa4kuuta 1947 Kuopio), omaa sukua Marjatta Stenius ja aiemmin my\xc3\xb6s Marjatta Mattsson, on tamperelainen entinen kansanedustaja ja europarlamentaarikko. H\xc3\xa4n on edustanut Vasemmistoliittoa puolueen perustamisesta l\xc3\xa4htien. Stenius-Kaukonen toimi kansanedustajana yhteens\xc3\xa4 24 vuotta._NEWLINE_Marjatta Stenius, joka on koulutukseltaan tekstiiliteknologian diplomi-insin\xc3\xb6\xc3\xb6ri, valittiin SKDL:n kansanedustajaksi H\xc3\xa4meen pohjoisesta vaalipiirist\xc3\xa4 (nykyinen Pirkanmaan vaalipiiri) vuoden 1975 vaaleissa. H\xc3\xa4n sai tuolloin 13\xc2\xa0757 \xc3\xa4\xc3\xa4nt\xc3\xa4, nelj\xc3\xa4nneksi eniten koko Suomessa. Stenius kuului my\xc3\xb6s Suomen kommunistiseen puolueeseen, jonka taistolaissiipeen h\xc3\xa4n lukeutui koko SKDL-eduskuntauransa ajan. Vuoden 1979 vaaleissa Mattsson sai 11\xc2\xa0082 \xc3\xa4\xc3\xa4nt\xc3\xa4. Nykyisen nimens\xc3\xa4 h\xc3\xa4n otti menness\xc3\xa4\xc3\xa4n naimisiin 1981. _NEWLINE_Vuonna 1986 Stenius-Kaukonen kuului siihen SKDL:n vasemmistosiipeen, joka ryhm\xc3\xa4st\xc3\xa4 erotetuksi tultuaan perusti Demokraattisen vaihtoehdon eduskuntaryhm\xc3\xa4n. H\xc3\xa4n oli yksi uuden puolueen nelj\xc3\xa4st\xc3\xa4 kansanedustajasta vuoden 1987 vaaleissa. Deva sai suurimman \xc3\xa4\xc3\xa4nim\xc3\xa4\xc3\xa4r\xc3\xa4ns\xc3\xa4, l\xc3\xa4hes 18\xc2\xa0000, juuri H\xc3\xa4meen pohjoisesta vaalipiirist\xc3\xa4, jossa puolueen \xc3\xa4\xc3\xa4niosuus, yli 9 prosenttia, oli suurin Lapin j\xc3\xa4lkeen. _NEWLINE_Vaalikauden kuluessa SKDL ja Deva alkoivat taas l\xc3\xa4hesty\xc3\xa4 toisiaan ja 1990 syntyi Vasemmistoliitto. Devan eduskuntaryhm\xc3\xa4n varapuheenjohtajana ollut Stenius-Kaukonen jatkoi samassa toimessa my\xc3\xb6s uudessa ryhm\xc3\xa4ss\xc3\xa4 ja viel\xc3\xa4 seuraavankin vaalikauden l\xc3\xa4pi._NEWLINE_Vuonna 1994 Stenius-Kaukonen pyysi eroa eduskunnasta: h\xc3\xa4n sanoi turhautuneensa siihen, ettei pystynyt vaikuttamaan heikompiosaisten asioihin. Eduskunta ei my\xc3\xb6nt\xc3\xa4nyt h\xc3\xa4nelle eroa._NEWLINE_1994 Vasemmistoliitto vastusti yksiss\xc3\xa4 tuumin Suomen liittymist\xc3\xa4 Euroopan unioniin. Kun my\xc3\xb6nteinen p\xc3\xa4\xc3\xa4t\xc3\xb6s meni l\xc3\xa4pi, ja eduskunta sai valita puolueittain keskuudestaan 16 uutta europarlamentaarikkoa, annettiin EU-vastaiselle oppositiopuolueelle yksi paikka. Vasemmistoliitto l\xc3\xa4hetti Stenius-Kaukosen parlamenttiin vuoden 1995 alusta alkaen. _NEWLINE_Marjatta Stenius-Kaukonen toimi europarlamentaarikkona kaksivuotiskauden 1995\xe2\x80\x931996 GUE/NGL-ryhm\xc3\xa4ss\xc3\xa4, mutta ei asettunutkaan ehdolle syksyll\xc3\xa4 1996 pidettyihin v\xc3\xa4likauden europarlamenttivaaleihin, vaan vet\xc3\xa4ytyi valtakunnanpolitiikasta Tampereen kaupunginvaltuustoon. H\xc3\xa4n palasi viel\xc3\xa4 kerran eduskuntaan seuraavissa, vuoden 1999 vaaleissa. Stenius-Kaukonen oli 13\xc2\xa0429 \xc3\xa4\xc3\xa4nell\xc3\xa4\xc3\xa4n Pirkanmaan vaalipiirin \xc3\xa4\xc3\xa4niharava, ja sai seitsem\xc3\xa4nneksi eniten \xc3\xa4\xc3\xa4ni\xc3\xa4 koko Suomessa. Vuonna 2003 h\xc3\xa4n j\xc3\xa4tti j\xc3\xa4lleen eduskunnan 24 vuoden ty\xc3\xb6n j\xc3\xa4lkeen. _NEWLINE_Stenius-Kaukonen on koko edustajauransa ajan keskittynyt sosiaalipoliittisiin ja ty\xc3\xb6voimapoliittisiin kysymyksiin, ja on laajalti tunnettu v\xc3\xa4h\xc3\xa4osaisten puolestapuhujana. Huomiota on her\xc3\xa4tt\xc3\xa4nyt h\xc3\xa4nen jo vuodesta 1979 Tampereella kansanedustajanty\xc3\xb6ns\xc3\xa4 ohella pit\xc3\xa4m\xc3\xa4ns\xc3\xa4 neuvontapalvelu, jossa h\xc3\xa4n pyrkii antamaan apua erilaisia tukia hakeville ty\xc3\xb6tt\xc3\xb6mille ja ongelmatilanteissa oleville. Itsekin nuoruustyypin diabeteksesta k\xc3\xa4rsiv\xc3\xa4 Stenius-Kaukonen on nyky\xc3\xa4\xc3\xa4n Suomen Diabetesliiton varapuheenjohtaja, ja on muutenkin toiminut aktiivisesti kansalaisj\xc3\xa4rjest\xc3\xb6iss\xc3\xa4. _NEWLINE_Vuoden 2008 kunnallisvaaleissa Stenius-Kaukonen valittiin Tampereen kaupunginvaltuustoon kaupungin suurimmalla ja koko maan nelj\xc3\xa4nneksi suurimmalla henkil\xc3\xb6kohtaisella \xc3\xa4\xc3\xa4nim\xc3\xa4\xc3\xa4r\xc3\xa4ll\xc3\xa4._NEWLINE_Presidentti Sauli Niinist\xc3\xb6 my\xc3\xb6nsi Marjatta Stenius-Kaukoselle maakuntaneuvoksen arvonimen vuonna 2013.'